b"\n_START_ARTICLE_\nNew York Times Building\n_START_SECTION_\nHist\xc3\xb2ric\n_START_PARAGRAPH_\nEl projecte va ser anunciat el 13 de desembre de 2001, i preveia la construcci\xc3\xb3 d'una torre de 52 pisos, a l'est de la vuitena avinguda i entre el carrer 40 i el 41, sobre el Port Authority Bus Terminal. La construcci\xc3\xb3 en aquest lloc representa una expansi\xc3\xb3 del barri del Midtown cap a l'oest i constitueix la construcci\xc3\xb3 m\xc3\xa9s significativa de tota la vuitena avinguda des de la construcci\xc3\xb3 del One Worldwide Plaza el 1989._NEWLINE_La construcci\xc3\xb3 de l'edifici va ser realitzada per una coempresa composta del Times i de les empreses especialitzades en immobili\xc3\xa0ria Forest City Ratner Companies i ING Real Estate. L'arquitecte de la torre \xc3\xa9s l'itali\xc3\xa0 Renzo Piano, que havia realitzat, entre altres, el centre Pompidou a Par\xc3\xads (Fran\xc3\xa7a) o el centre Paul Klee a Berna (Su\xc3\xafssa). La teulada de l'edifici est\xc3\xa0 situada 228 metres sobre el s\xc3\xb2l, per\xc3\xb2 un mur de vidre al cim de l'immoble (caracter\xc3\xadstica de les construccions de Piano), aix\xc3\xad com un pal col\xc2\xb7locat tamb\xc3\xa9 al cim de l'immoble li permeten d'at\xc3\xa8nyer 319 metres, \xc3\xa9s a dir tant com el m\xc3\xadtic Chrysler Building, acabat el 1929. El New York Times Building \xc3\xa9s aix\xc3\xad un dels edificis m\xc3\xa9s alts de la ciutat, en igualtat amb el Chrysler Building, darrere l'Empire State Building (381 metres) i la Bank of America Tower."